U-I-231/14
Natisni
Opravilna št.:
U-I-231/14
Datum odločitve:
16. 12. 2014
Objavljeno:
Neobjavljeno | 24. 12. 2014
ECLI:
ECLI:SI:USRS:2014:U.I.231.14
Akt:
Zakon o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo) (ZFPPIPP), 221.i, 221.j, 221.k in 221.l čl.
Izrek:
Pobuda za začetek postopka za oceno ustavnosti 221.i, 221.j, 221.k in 221.l člena Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Ustavno sodišče pobudo zavrže, če pobudnik ne navede razlogov neskladnosti predpisa z Ustavo ali zakonom.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
Pravna podlaga:
Člen  25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
AVTOTEHNA, d. d., Ljubljana
Datum vloge:
25. 11. 2014
Vrsta odločitve:
sklep
Vrsta rešitve:
zavrženje
Dokument:
US30554
Dokument v PDF obliki:
U-I-231-14.pdf
138 KB
Prenesite datoteko
U-I-231/14-6
16. 12. 2014
SKLEP
Ustavno sodišče je v postopku za preizkus pobude družbe
AVTOTEHNA, d. d., Ljubljana
,
ki jo zastopata mag. Nataša Štelcer in Robert Berkovič, odvetnika v Mariboru, na seji 16. decembra 2014
sklenilo:
Pobuda za začetek postopka za oceno ustavnosti 221.i, 221.j, 221.k in 221.l člena Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 – uradno prečiščeno besedilo)
se zavrže.
OBRAZLOŽITEV
1. Pobudnica izpodbija v izreku tega sklepa navedene določbe Zakona o finančnem poslovanju, postopkih zaradi insolventnosti in prisilnem prenehanju (v nadaljevanju ZFPPIPP). Zatrjuje, da so v neskladju z 22., 23., 25., 33. in 74. členom Ustave. Svoj pravni interes utemeljuje s postopkom prisilne poravnave, ki naj bi se vodil zoper njo in zaradi katerega meni, da izpodbijane določbe neposredno posegajo v njen pravni položaj.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3.
Izpodbijana 221.i in 221.j člen ZFPPIPP ne učinkujeta neposredno. V takem primeru je pravni interes za začetek postopka za oceno ustavnosti izpodbijanih določb skladno s stališčem Ustavnega sodišča (sklep št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82) podan, če pobudnik pod pogoji iz 50. do 60. člena ZUstS hkrati vloži tudi ustavno pritožbo zoper posamični akt, izdan na podlagi izpodbijanih predpisov. Pobudnica v obravnavanem primeru ni vložila ustavne pritožbe, v kateri bi izpodbijala sodne odločbe, izdane na podlagi navedenih določb ZFPPIPP. Zato pobudnica ne izkazuje pravnega interesa za začetek postopka za oceno ustavnosti 221.i in 221.j člena ZFPPIPP.
4. Za izpodbijana 221.k in 221.l člen ZFPPIPP pobuda na vsebuje navedbe razlogov neskladnosti z Ustavo. To pomeni, da pobuda glede teh členov ZFPPIPP ne vsebuje bistvene sestavine, ki jo mora vsebovati vsaka pobuda (četrta alineja prvega odstavka 24.b člena v zvezi z drugim odstavkom 24.b člena ZUstS), sicer jo Ustavno sodišče zavrže (tretji odstavek 25. člena ZUstS).
5. Glede na navedeno je Ustavno sodišče pobudo zavrglo.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik